A Toyota Yaris a Világ Év Autója díj kapujában
A Világ Év Autója díj zsűrije kiválasztotta a 2003-ban alapított megmérettetés idei döntőseit. Öt kategóriában három-három modell verseng a végső elismerésért. A Toyota több szegmensben is érdekelt, beleértve az abszolút elsőségért zajló versenyt.

A Toyota Yaris modellcsaládja az öt lehetséges Világ Év Autója díj közül akár hármat is elnyerhet a rangos kitüntetés április végi eredményhirdetésekor. Az alapmodell az év városi autója címéért, valamint az év abszolút legjobb autója címért egyaránt versenyben van, míg a Toyota GR Yaris a sportautók mezőnyében fért be a legkiválóbb három közé.
Idén április 20-án immár 17. alkalommal hirdet győztest a Világ Év Autója díj zsűrije. A 2004-ben útjára indított World Car of the Year program elnevezéséhez híven minden más, hasonló díjnál szélesebb kínálatból választja ki az adott év legkiválóbb típusait. A díjra minden olyan autó jogosult, amelyet az előző év májusát követően új vagy teljesen átdolgozott modellként a világ legalább két nagy piacán (Kína, India, Japán, Korea, USA; Latin-Amerika és Európa) vagy legalább két földrészen piacra bocsátanak, legalább tízezer példányban.
A listát a tárgyévet megelőző decemberben véglegesítik; ekkor kezdődik meg a jelöltek elemzése. A világ 28 országának képviseletében a 93 zsűritag előbb kiválasztja a döntős modelleket, majd ezek közül egy végső hármas listára szűkíti a jelöltek számát. A WCOTY második évétől kezdve nemcsak egy abszolút győztest hirdetnek, hanem különböző alkategóriákban is összemérhetik képességeiket az autók.
Idén öt kategóriában fogadtak nevezéseket. Külön listán mérik össze magukat a Világ Év Városi Autója, a Világ Év Luxusautója, a Világ Év Sportautója, a Világ Év Dizájnja, valamint a legrangosabb, összesített Világ Év Autója címre jogosult modellek. Az egyes csoportokba pontosan meghatározott feltételek – méret, árfekvés, gyártási darabszám stb. – szerint sorolják be az év újdonságait.
2021 az első olyan év, amikor nem hirdettek versenyt a Világ Év Zöld Autója címért – feltételezhetően azért, mert a környezetbarát hajtástechnológiák mára széles körben elérhetők lettek, és széles körű elfogadást nyertek. Jól jelzi ezt, hogy a Világ Év Autója címért döntőbe került három típus közül kettő akkumulátoros elektromos, egy pedig öntöltő hibrid hajtást kapott. Ez utóbbi a Toyota Yaris, amely számos piacán, így Európában is kizárólag benzin-elektromos hajtáslánccal érhető el. A másfél literes benzinmotorra épülő, negyedik generációs egység összteljesítménye 116 lóerő, átlagos üzemanyag-fogyasztása 3,7 l/100 km, CO2-kibocsátása pedig 85 g/km.
Az Év Európai Autójának már megválasztott Yarist a legjobb kisautók közé is beválogatták a zsűritagok. Ide legfeljebb 4,2 méter hosszú, évente legalább 5000 példányban gyártott autók kerülhettek be; a legjobb három közé szintén kizárólag alternatív hajtású modellek (egy elektromos és két öntöltő hibrid) jutottak be. Nem úgy a Világ Év Sportautói szavazáson, amelynél évi 2000 darabra szállították le a mennyiségi követelményt, esélyt adva ezzel számos kiváló különlegességnek.
Kilenc extrém modell – szupersportautók, nagy teljesítményű szabadidőjárművek és pokolian tüzes kisautók – versengett itt az esélyért, hogy a csúcsra kerülhessen. Két nagy presztízsű európai modell mellett a Toyota GR Yaris jutott végül tovább mindkét rostán. A 261 lóerős, szabályozható összkerékhajtású ferdehátút eleve raliprogramjának homologizációs alapjaként fejlesztette a Toyota, így az elcsépelt kifejezés ez esetben valóban helytálló: konkrétan közútra tévedt versenyautóról van szó.
A WCOTY első 16 évében a Toyota-csoport három első helyezést szerzett. 2007-ben a Lexus LS 460 nyerte el az Év Abszolút Legjobb Autója címet, míg 2016-ban és 2017-ben a környezetbarát autók versenyében duplázott a Toyota: előbb az eredeti Mirai hidrogén üzemanyagcellás szedán, majd a plug-in hibrid Prius PHEV modell bizonyult a világ legkiválóbb ökoautójának.
Világ Év Autója Díj döntősei:
	- Honda-e

	- Toyota Yaris

	- Volkswagen ID.4



Világ Év Városi Autója döntősei:
	- Honda-e

	- Honda Jazz / Fit

	- Toyota Yaris



Világ Év Sportautója döntősei:
	- Audi RS Q8

	- Porsche 911 Turbo

	- Toyota GR Yaris

